bluuebunny/crossref_metadata_2025 huggingface dataset:
Structure–function analysis and genetic interactions of the Luc7 subunit of the Saccharomyces cerevisiae U1 snRNP
Authors: Agarwal Radhika , Schwer Beate , Shuman Stewart
Published: June 2016

Luc7 is an essential 261-amino acid protein subunit of the Saccharomyces cerevisiae U1 snRNP. To establish structure–function relations for yeast Luc7, we conducted an in vivo mutational analysis entailing N- and C-terminal truncations and alanine scanning of phylogenetically conserved amino acids, including two putative zinc finger motifs, ZnF1 and ZnF2, and charged amino acids within the ZnF2 module. We identify Luc7-(31–246) as a minimal functional protein and demonstrate that whereas mutations of the CCHH ZnF2 motif are lethal, mutations of the ZnF1 CCCH motif and the charged residues of the ZnF2 modules are not. Though dispensable for vegetative growth in an otherwise wild-type background, the N-terminal 18-amino acid segment of Luc7 plays an important role in U1 snRNP function, evinced by our findings that its deletion (i) impaired the splicing of SUS1 pre-mRNA; (ii) was synthetically lethal absent other U1 snRNP constituents (Mud1, Nam8, the TMG cap, the C terminus of Snp1), absent the Mud2 subunit of the Msl5•Mud2 branchpoint binding complex, and when the m7G cap-binding site of Cbc2 was debilitated; and (iii) bypassed the need for the essential DEAD-box ATPase Prp28. Similar phenotypes were noted for ZnF1 mutations C45A, C53A, and C68A and ZnF2 domain mutations D214A, R215A, R216A, and D219A. These findings highlight the contributions of the Luc7 N-terminal peptide, the ZnF1 motif, and the ZnF2 module in stabilizing the interactions of the U1 snRNP with the pre-mRNA 5′ splice site and promoting the splicing of a yeast pre-mRNA, SUS1, that has a nonconsensus 5′ splice site.
Εφαρμογή υβριδικής διδακτικής σχεδίασης σε Ακαδημία Εμπορικού Ναυτικού
Authors: ΛΙΩΤΣΙΟΣ Κων/νος , ΜΠΟΤΟΝΑΚΗ Έφη , ΔΗΜΗΤΡΙΑΔΗΣ Σταύρος
Published: June 2016

H παρούσα έρευνα αναφέρεται στο σχεδιασμό και στην εφαρμογή υβριδικών εκπαιδευτικών δραστηριοτήτων σε Ακαδημία Εμπορικού Ναυτικού (ΑΕΝ Μακεδονίας). Το ερευνητικό ερώτημα αφορά στον προσδιορισμό των παραγόντων που πρέπει να ληφθούν υπόψη κατά την εφαρμογή μοντέλου υβριδικής εκπαίδευσης (δοκιμασμένου με επιτυχία σε προπτυχιακούς φοιτητές του Τμήματος Πληροφορικής του ΑΠΘ) ικανού να αντιμετωπίσει τις απαιτήσεις και τις ιδιαιτερότητες σπουδαστών με τεχνολογική - ναυτική κατεύθυνση σπουδών. Προηγήθηκε ερωτηματολόγιο καταγραφής του ποιοτικού και ποσοτικού επιπέδου γνώσης των σπουδαστών σε σχέση με την πρόσβασή τους στο Διαδίκτυο καθώς και την εξοικείωσή τους με τις ΤΠΕ και τη χρήση τους. Οργανώθηκαν και προσφέρθηκαν μαθήματα τα οποία συνδύαζαν ασύγχρονες εκπαιδευτικές δραστηριότητες στο Διαδίκτυο και παραδοσιακές μαθησιακές δραστηριότητες στην αίθουσα. Εφαρμόζοντας ποιοτική μεθοδολογία αξιολόγησης, καταγράφηκε η γενικότερη πορεία της εφαρμογής της σχεδίασης και οι απόψεις των σπουδαστών για την αποδοτικότητα της εφαρμογής της. Από τα αποτελέσματα της έρευνας αναδεικνύεται ένα μοντέλο που περιγράφει τη διαδικασία μετάβασης από την παραδοσιακή εκπαίδευση στην υβριδική, εφαρμοζόμενο σε προπτυχιακό επίπεδο σπουδών των Ακαδημιών Εμπορικού Ναυτικού του ΥΕΝΑΝΠ.
Κοινωνική Ένταξη των Μεταναστών και Ανοικτή εξ Αποστάσεως Εκπαίδευση στην Ελλάδα
Authors: ΜΠΙΓΙΛΑΚΗ Νίτσα
Published: June 2016

Η δέσμη δράσεων που πρέπει να ακολουθηθεί για την εφαρμογή μιας σύγχρονης πολιτικής κοινωνικής ένταξης των μεταναστών αποτελεί ένα ζήτημα που απασχολεί το δημόσιο διάλογο στη χώρα μας αλλά και γενικότερα στην Ευρώπη. Οι οικογένειες των μεταναστών που αντιμετωπίζουν γλωσσικές και πολιτισμικές διαφορές έχουν αυξηθεί δραστικά τα τελευταία χρόνια στη χώρα μας και αποτελεί πλέον ένα νέο κοινωνικό ζήτημα η κοινωνική ενσωμάτωση τους. Στον εκπαιδευτικό χώρο βεβαίως δημιουργείται μια πρόκληση. Το εκπαιδευτικό μας σύστημα οφείλει να συνεχίσει να παρέχει υψηλής ποιότητας εκπαίδευση σε όλους, όμως παράλληλα πρέπει να καλύψει τις ανάγκες μιας κοινωνίας με έντονο το στοιχείο της διαφορετικότητας των μελών της. Στην ελληνική εκπαιδευτική σκηνή, όπως αναφέρει ο Λιοναράκης (2001:35), η ανοικτή και εξ αποστάσεως εκπαίδευση (ΑεξΑΕ) προσπάθησε να αναδείξει μια νέα μεθοδολογία διδακτικής και μάθησης, με επίκεντρο αυτής τον ενήλικο σπουδαστή. Μια μεθοδολογία στις αρχές μάθησης της οποίας εμπεριέχονται αρχές της Δημοκρατίας και σε αυτές μυούνται οι διδασκόμενοι, όπως ισότητα και διαφορετικότητα των πολιτών, ελεύθερη ανάπτυξη της προσωπικότητας, ενεργητική συμμετοχή, αναγνώριση της αξίας, αλλά και της ελευθερίας έκφρασης της γνώμης (Μπιγιλάκη, 2007).

Η σημαντικότητα της εκπαίδευσης στην κοινωνική ένταξη των μεταναστών είναι αδιαμφισβήτητη και φαίνεται ξεκάθαρα στα λόγια του Παπανδρέου (1998:21) «σημαντικό τομέα παρέμβασης συνιστά η εκπαίδευση και γενικότερα η παιδεία, καθώς διαδραματίζει καθοριστικό ρόλο στην ενσωμάτωση των μειονοτήτων και των νέων γενεών». Ως ευρύτερη έννοια, η παιδεία περιλαμβάνει μικρότερες έννοιες, όπως εκπαίδευση, διδασκαλία, μάθηση, επιδεξιότητα, ικανότητα, γνώση, μεθόδους. Ως κομμάτι της παιδείας, εκπαίδευση χαρακτηρίζεται ότι παρέχει ένα εκπαιδευτικό σύστημα (Κόκκοτας, 1983). Το παρόν άρθρο επικεντρώνεται στην ανοικτή εξ αποστάσεως εκπαίδευση ως επιστημονικό πεδίο και εξετάζει το ρόλο που μπορεί να διαδραματίσει στην κοινωνική ένταξη των μεταναστών. Επιχειρείται δε μια σύντομη προσέγγιση στo δίκαιο των μεταναστών σχετικά με την εκπαίδευση, στο πλαίσιο της μεταναστευτικής πολιτικής. 
Wiki: ένα εργαλείο συνεργασίας. Περίπτωση υλοποίησης αίτησης για Ευρωπαϊκό πρόγραμμα Grundtvig
Authors: ΘΕΟΦΑΝΕΛΛΗΣ Τιμολέων
Published: June 2016

Στην παρούσα εργασία αναλύονται τα wikis ως εργαλείο διαμοιρασμού και συνεργασίας. Γίνεται αναφορά στα πλεονεκτήματα και στα μειονεκτήματα που μπορούν να προκύψουν από τη χρήση τους και στην εφαρμογή τους για τη συνεργασία απομακρυσμένων μελών μιας ομάδας με κοινό στόχο. Τα wikis αποτελούν βασικό σύγχρονο διαδικτυακό εργαλείο για την προώθηση της δημοκρατίας στη συνεργασία, ενώ ταυτόχρονα ενισχύουν υποδειγματικά τη συνεργατική δημιουργία. Χρησιμοποιήθηκε το wikiως εργαλείο συνεργασίας και συνεισφοράς από εκπαιδευτικούς που βρίσκονταν  διάσπαρτοι σε όλη την Ευρώπη. Τα αποτελέσματα της όλης προσπάθειας ήταν πολύ ικανοποιητικά για όλους τους εμπλεκόμενους, αφού υπήρχε η διαρκής δυνατότητα εμπλοκής, μειώθηκε κατά πολύ ο φόρτος εργασίας και η πολυπλοκότητα διαχείρισης διαφορετικών εκδόσεων αρχείων που διακινούμε με ηλεκτρονικό ταχυδρομείο.

 
Η σημασία της μεθόδου ‘Ιστορίες Ζωής’ στην Έρευνα για τη Δια Βίου Εκπαίδευση: Διεθνείς Προοπτικές.
Authors: ΠΑΖΙΩΝΗ-ΚΑΛΛΗ Κατερίνα
Published: June 2016

Η παρούσα εργασία διαπραγματεύεται τη σημασία της ερευνητικής μεθόδου ‘Ιστορίες Ζωής’ στην έρευνα, συμμετοχή και μάθηση στη δια βίου εκπαίδευση. Η μελέτη συνδυάζει τρέχουσες ευρωπαϊκές απόψεις στο θέμα της ‘βιογραφικής έρευνας’ και της μάθησης των ενηλίκων με μια ευρείας κλίμακας ερευνητική εμπειρία. Μια σύντομη αλλά περιεκτική βιβλιογραφική ανασκόπηση θα αναδείξει πρόσφατες θεωρητικές επεξεργασίες ιστοριών ζωής, από ένα αριθμό εργασιών, στον τομέα της εκπαίδευσης ενηλίκων. Αυτό που θα αναδειχθεί ως εύρημα είναι μια περισσότερο συστηματική και ακριβής σύνθεση ερευνητικής εμπειρίας, η οποία ως ένα βαθμό έχει περιοριστεί από οικονομικά πλαίσια και στόχους στο πεδίο της τρέχουσας δημόσιας συζήτησης για τη δια βίου εκπαίδευση. Η ελπίδα της παρούσας μελέτης είναι ότι παρουσιάζοντας τις προσωπικές απόψεις των μανθανόντων – στα πλαίσια εκπαιδευτικής έρευνας – αυτό θα αποβεί και προς όφελος των ενδιαφερομένων. Ο σκοπός της συγκεκριμένης εργασίας είναι να προβάλλει μια θεωρητική βάση συζήτησης για την εκπαίδευση και τη ζωή των ενηλίκων και να συνεισφέρει στην ανάπτυξη μεθόδων στη έρευνα της δια βίου εκπαίδευσης. Για το λόγο αυτό υποστηρίζεται από ευρωπαϊκές αλλά και διεθνείς θεωρητικές επεξεργασίες των εν λόγω θεμάτων.
Η αξιοποίηση της τηλεόρασης στην εξ αποστάσεως εκπαιδευτική διαδικασία: Η περίπτωση των προπτυχιακών προγραμμάτων πολιτιστικών σπουδών του Ελληνικού Ανοικτού Πανεπιστημίου
Authors: ΚΟΥΣΤΟΥΡΑΚΗΣ Γεράσιμος , ΠΕΦΑΝΗ Ιωάννα , ΠΑΝΑΓΙΩΤΑΚΟΠΟΥΛΟΣ Χρήστος
Published: June 2016

Στόχος της εργασίας αυτής είναι η διερεύνηση, με την αξιοποίηση των θεωρητικών απόψεων του Bourdieu, του κατά πόσον η τηλεόραση εντάσσεται στην εκπαιδευτική διαδικασία από τα προπτυχιακά προγράμματα πολιτιστικών σπουδών του Ελληνικού Ανοικτού Πανεπιστημίου (ΕΑΠ). Η συλλογή των ερευνητικών δεδομένων έγινε με χρήση κατάλληλου ερωτηματολογίου. Στην έρευνα συμμετείχαν 394 φοιτητές από τα προγράμματα «Σπουδές στον Ευρωπαϊκό Πολιτισμό» και «Σπουδές στον Ελληνικό Πολιτισμό». Τα κυριότερα ευρήματα της έρευνας έχουν ως εξής: Η τηλεόραση δεν εντάσσεται στο θεσμικό habitus του ΕΑΠ όσον αφορά τον τρόπο παροχής εξ αποστάσεως εκπαίδευσης. Ωστόσο, το μεγαλύτερο μέρος των φοιτητών του δείγματος κινήθηκε με έναν κονστρουκτιβιστικό τρόπο προσέγγισης της εκπαιδευτικής γνώσης εντάσσοντας την τηλεόραση, που αποτελεί στοιχείο του habitus των σύγχρονων ανθρώπων, στις προσωπικές στρατηγικές μάθησης. Τέλος, οι φοιτητές του δείγματος επιθυμούν την αξιοποίηση της εκπαιδευτικής τηλεόρασης από το ΕΑΠ, όπως συμβαίνει με την περίπτωση πολλών Ανοικτών Πανεπιστημίων στο διεθνή χώρο. Ακόμη εξέφρασαν την επιθυμία το ΕΑΠ να δημιουργήσει τηλεοπτικά εκπαιδευτικά προγράμματα που να δίνουν έμφαση κυρίως σε παρουσιάσεις μουσείων, αρχαιολογικών χώρων, ιστορικών ντοκιμαντέρ, όπως και σε διδασκαλίες και διαλέξεις που αποσαφηνίζουν τα δύσκολα σημεία της ύλης του εκπαιδευτικού τους υλικού.
Εφαρμογές των τεχνολογιών της τηλεδιάσκεψης στην παιδαγωγική διαδικασία της εκμάθησης γλωσσών
Authors: ΓΚΟΥΣΙΟΣ Χαράλαμπος , ΤΖΑΝΑΒΑΡΗ Μυρσίνη
Published: June 2016

Η τηλεδιάσκεψη είναι στις μέρες μας πια διαθέσιμη με τη βοήθεια ενός μικροϋπολογιστή και μιας δικτυακής κάμερας. Η εν λόγω τεχνολογία διευκολύνει την επικοινωνία από απόσταση, αλλά τι γίνεται με τη χρήση της στην εκπαίδευση, κυρίως στο ιδιαίτερα ευαίσθητο πεδίο της διδασκαλίας των γλωσσών για ακαδημαϊκούς σκοπούς; Η εξ΄ αποστάσεως εκπαίδευση έχει αναγνωρίσει τα οφέλη αυτής της τεχνολογίας για να υπερβεί την απόσταση, αλλά τι μπορεί να προσφέρει η τηλεδιάσκεψη στη διδασκαλία; Βασιζόμενοι σε μια μελέτη περίπτωσης για τη χρήση της τηλεδιάσκεψης, η οποία προσεγγίζει τις επιτυχίες αλλά και τις ελλείψεις της, το παρόν άρθρο προτείνει διάφορες δυνατότητες εφαρμογής μιας τεχνολογίας η οποία δεν θα πρέπει να αντιμετωπιστεί μόνο σαν ένα απλό υποκατάστατο για την διδασκαλία στην τάξη. Παρά την ανάπτυξη της τεχνολογίας της τηλεδιάσκεψης, η οποία από υλική άποψη διευκόλυνε την πρόσβασή της, η παιδαγωγική ένταξη αυτού του μαθησιακού εργαλείου πρέπει να αναπτυχθεί έτσι ώστε να πετύχουμε την πλήρη πρόσβαση σε ένα εκπαιδευτικό δυναμικό ατελώς ακόμα ενταγμένο στην εκπαιδευτική διαδικασία.
Η Τηλεδιάσκεψη στην υπηρεσία της συνεργατικής οικοδόμησης της γνώσης και της διαθεματικής προσέγγισης. Από τη Θεωρία στην Πράξη: «ΟΔΥΣΣΕΑΣ 2009: Περιβάλλον – Μεσόγειος Θάλασσα- Ανανεώσιμες Πηγές Ενέργειας».
Authors: ΑΝΑΣΤΑΣΙΑΔΗΣ Παναγιώτης , ΜΑΝΟΥΣΟΥ Ευαγγελία , ΦΙΛΙΠΠΟΥΣΗΣ Γιώργος , ΣΙΑΚΑΣ Σπύρος , ΚΟΥΚΟΥΛΗΣ Νεκτάριος , ΤΟΜΑΖΙΝΑΚΗΣ Αριστόκριτος , ΓΚΙΖΑ Παναγιώτα , ΜΑΣΤΟΡΑΚΗ Ελένη , ΣΠΑΝΟΥΔΑΚΗΣ Αντώνης , ΚΑΡΑΓΙΑΝΝΗ Δέσποινα , ΚΑΡΒΟΥΝΗΣ Λάμπρος
Published: June 2016

Στην εργασία αυτή παρουσιάζεται το πλαίσιο σχεδιασμού και υλοποίησης διαδραστικών εκπαιδευτικών τηλεδιασκέψεων με στόχο την συνεργατική οικοδόμηση των γνώσεων και την διαθεματική προσέγγιση περιβαλλοντικών ζητημάτων.  Στο πλαίσιο του προγράμματος «ΟΔΥΣΣΕΑΣ 2009», τη σχολική περίοδο 2008-2009, 120 μαθητές  και 9 δάσκαλοι από την Αθήνα, την Αίγινα, την Σούδα και την Κίσσαμο Χανίων σχεδιάζουν και υλοποιούν συνεργατικές δραστηριότητες μάθησης από απόσταση μέσω τηλεδιάσκεψης. Με την βοήθεια  της προτεινόμενης μεθοδολογίας  μαθητές και δάσκαλοι των συνεργαζόμενων σχολείων διερευνούν, ανακαλύπτουν   και οικοδομούν συνεργατικά τις γνώσεις τους σε θέματα που σχετίζονται με το περιβάλλον, τη Μεσόγειο Θάλασσα και τις ανανεώσιμες πηγές ενέργειας. Φορείς Υλοποίησης του προγράμματος «ΟΔΥΣΣΕΑΣ 2009» είναι το Παιδαγωγικό Τμήμα Δημοτικής Εκπαίδευσης του Πανεπιστήμιου Κρήτης και  το Διδασκαλείο Δ.Ε. «Μαρία Αμαριώτου» (http://www.edc.uoc.gr/~odysseas/ ). 

 

 
PRO-SKILLS: Ευρωπαϊκό πρόγραμμα καλής πρακτικής στη διά βίου μάθηση
Authors: ΒΛΑΧΟΥ Ελένη , ΛΑΦΑΡΑ Αναστασία
Published: June 2016

Αρχικά επιχειρείται μια συνοπτική αναφορά στις προσεγγίσεις της διά βίου μάθησης κυρίως σε συνάρτηση με την ιστορική εξέλιξη της έννοιας και τη στοχοθεσία σε ευρωπαϊκό επίπεδο.  Ακολουθεί μια συνοπτική περιγραφή του εκπαιδευτικού προγράμματος PRO-SKILLS, που πραγματοποιήθηκε σε χώρες της Ευρώπης. Εφαρμόστηκε σε κοινωνικά αποκλεισμένα άτομα, κυρίως μετανάστες, τόσο σε επίπεδο πρόληψης και ενίσχυσης της αυτοπεποίθησης υγιών ατόμων όσο και σε επίπεδο απεξάρτησης  εξαρτημένων ατόμων.

Περιγράφεται εν συντομία το θεωρητικό πλαίσιο, που αφορά στη διά βίου μάθηση και τις σημαντικές δεξιότητες που απαιτούνται για την επίτευξή της. Επισημαίνονται οι στόχοι και το εκπαιδευτικό περιεχόμενο, ενώ στη συνέχεια περιγράφονται συνοπτικά τα τέσσερα πιλοτικά σχήματα που εφαρμόστηκαν στην Ουγγαρία, την Ελλάδα και σε δύο πόλεις της Γερμανίας.

Τέλος, προσεγγίζεται κριτικά το εκπαιδευτικό πρόγραμμα PRO-SKILLS με επιστημονικά επιχειρήματα, που αφορούν τόσο στο θεωρητικό επίπεδο όσο και στο επίπεδο πρακτικής εφαρμογής του και διατυπώνονται ακολούθως προτάσεις για περαιτέρω βελτίωση και αξιοποίησή του σε νέα περιβάλλοντα εφαρμογής.  
Η εκπαιδευτική τεχνική «Εργαστήριο για το Μέλλον» ως εργαλείο για την υπέρβαση των ανασχετικών παραγόντων στην εκπόνηση των γραπτών εργασιών στην εξ αποστάσεως εκπαίδευση
Authors: Βασάλα Παρασκευή
Published: June 2016

Το «Εργαστήριο για το Μέλλον», είναι μια εκπαιδευτική τεχνική που εφαρμόζεται όταν υπάρχουν προβληματικές καταστάσεις που απασχολούν τους συμμετέχοντες προκειμένου οι ίδιοι να αναζητήσουν λύσεις και να διαμορφώσουν σχέδια δράσης για την υπέρβαση των προβλημάτων. Στην εργασία αυτή θα παρουσιάσουμε την εφαρμογή της εκπαιδευτικής τεχνικής «Το Εργαστήριο για το Μέλλον», όπως έγινε στη διάρκεια Ομαδικών Συμβουλευτικών Συναντήσεων της Θεματικής Ενότητας «Ανοικτή και εξ Αποστάσεως Εκπαίδευση». Το αντικείμενο του Εργαστηρίου ήταν «Οι Γραπτές εργασίες στην εξ αποστάσεως εκπαίδευση». Η εφαρμογή έγινε σύμφωνα με τις αρχές της τεχνικής και έδειξε συγκεκριμένα προβλήματα που αντιμετωπίζουν οι σπουδαστές στις Γραπτές Εργασίες. Κατά τη διάρκεια του εργαστηρίου, οι ίδιοι πρότειναν τρόπους για την αντιμετώπιση αυτών των προβλημάτων και δεσμεύτηκαν για την τήρησή τους.
Το όνομά μου είναι Νέστωρ, Μέντωρ Νέστωρ
Authors: Μανιάτης Αντώνιος , Μπάτρα Παρασκευή
Published: June 2016

Στη σχολική παιδεία εισήχθη νομοθετικά ο θεσμός του Μέντορα ως του καθοδηγητή του δόκιμου σχολικού εκπαιδευτικού. Θα μπορούσε να δημιουργηθεί με κομβικό όργανο το Μέντορα, και μία σειρά από άλλα αρχέτυπα όργανα, όπως ο Νέστορας και η Διοτίμα, που να συμβολίζουν και να προάγουν την Ελευθερία και την Ισότητα αντίστοιχα, στο πλαίσιο ενός ανθρωπομορφικού εκδημοκρατισμού του εκπαιδευτικού συστήματος. Ο Νέστορας συνιστάται να αποτελέσει τη μετεξέλιξη του σχολικού συμβούλου και το πρότυπο για τους διδασκόμενους καθώς η παιδεία ενδείκνυται να είναι προορισμένη να διαπλάθει όχι απλώς, σύμφωνα με το ισχύον ελληνικό Σύνταγμα, ελεύθερους πολίτες αλλά κατά το αρχετυπικό πρότυπο του Νέστορα ελεύθερους πολίτες. Ο Μέντορας θα μπορούσε να καθιερωθεί ως το σύμβολο της εκπαιδευτικής μεθόδου της Μαθητείας γενικά, και ως προς την επίβλεψη της εκπόνησης ερευνητικών εργασιών των εκπαιδευόμενων. Η επίβλεψη συνιστάται αφενός να συμπληρώνεται από μία γυναίκα εκπαιδευτικό, οιονεί επιβλέπουσα, τη Διοτίμα, στο πλαίσιο ενός Δικτύου Μεντόρων και αφετέρου να υποστηρίζεται από έναν έμπειρο εκπαιδευτικό που θα επιτελεί τη λειτουργία του Νέστορα. Ο Μέντορας συνδέεται στενά, σε φιλοσοφικό επίπεδο, με το Νέστορα καθώς μαθητεύει τον εκάστοτε μαθητευόμενο σε μία πρακτική τέχνη, σε μία ευχέρεια κινήσεων, συνεπώς στην Ελευθερία. Τέλος, το ίδιο το εκπαιδευτικό σύστημα στο σύνολό του θα μπορούσε να μετεξελιχθεί σε Παιδαγωγική Ακαδημαϊκή Δημοκρατία, καθ’ ομοίωση της συνταγματικής διατύπωσης ότι το πολίτευμα της Ελλάδας είναι Προεδρευόμενη Κοινοβουλευτική Δημοκρατία.
Οι Γραπτές Εργασίες και οι Ομαδικές Συμβουλευτικές Συναντήσεις ως σημαντικά παιδαγωγικά εργαλεία στην υποστήριξη στρατηγικών αυτο-ρυθμιζόμενης μάθησης στο περιβάλλον του ΕΑΠ
Authors: Νικολάκη Εύη , Κουτσούμπα Μαρία , Λυκεσάς Γιώργος
Published: June 2016

Στην εξ αποστάσεως εκπαίδευση η υψηλή μορφωτική αυτονομία και η ενεργητική συμμετοχή του μαθητευόμενου στην διαδικασία μάθησης αποτελούν κυρίαρχα χαρακτηριστικά της εκπαιδευτικής διεργασίας που συντείνουν στην έννοια της αυτο-ρυθμιζόμενης μάθησης στο περιβάλλον αυτό, δεδομένου ότι καθιστούν υπεύθυνο τον μαθητευόμενο για την κατάκτηση της γνώσης μέσα από πρακτικές διερευνητικής και ανακαλυπτικής μάθησης. Στο by WA" href="#48804931"> πλαίσιο αυτό, η εργασία μελετά τη συμβολή των Γραπτών Εργασιών και των Ομαδικών Συμβουλευτικών Συναντήσεων στην υποστήριξη στρατηγικών αυτο-ρυθμιζόμενης μάθησης στο περιβάλλον εκπαίδευσης του Ελληνικού Ανοικτού Πανεπιστημίου. Ειδικότερα, σκοπός της εργασίας είναι η διερεύνηση του τρόπου με τον οποίο οι Γραπτές Εργασίες και οι Ομαδικές Συμβουλευτικές Συναντήσεις ενεργοποιούν τον μηχανισμό εκδήλωσης της αυτορυθμιζόμενης μάθησης των μαθητευομένων στο πλαίσιο της μορφωτικής αυτονομίας που το ΕΑΠ μέσω των προγραμμάτων σπουδών του προσφέρει. Η διερεύνηση στηρίζεται στη βιβλιογραφική ανασκόπηση της εξ αποστάσεως εκπαίδευσης και της αυτο-ρυθμιζόμενης μάθησης. Στα συμπεράσματα της έρευνας καταγράφεται πως οι Γραπτές Εργασίες και οι Ομαδικές Συμβουλευτικές Συναντήσεις στο ΕΑΠ αποτελούν πεδία διδακτικής, επικοινωνιακής, συνεργατικής διαχειριστικής και αξιολογικής διαπραγμάτευσης και ως εκ τούτου, σημαντικά παιδαγωγικά εργαλεία στην υποστήριξη της αυτο-ρυθμιζόμενης μάθησης και, ειδικότερα, των στρατηγικών της αυτο-αξιολόγησης, της αυτο-παρακολούθησης, της αναζήτησης πληροφοριών, της αναζήτησης βοήθειας και της διαχείρισης χρόνου, γεγονός που καταδεικνύει την αναγκαιότητα αποτελεσματικού σχεδιασμού και οργάνωσης αναφορικά με την παροχή τους.
The integration of collaborative distance learning methods in secondary education: case study of an eTwinning partnership
Authors: Μονέφτση Άννα , Μαυροειδής Ηλίας , Γεωργιάδης Μιχαήλ
Published: June 2016

Η παρούσα εργασία διερευνά την ενσωμάτωση μεθόδων συνεργατικής εξ αποστάσεως μάθησης στο υπάρχον πλαίσιο της σχολικής εκπαίδευσης και συγκεκριμένα την υλοποίηση κατά το σχολικό έτος 2011-2012 μιας εξ αποστάσεως ηλεκτρονικής συνεργασίας eTwinning, ανάμεσα σε ένα Ελληνικό και ένα Γαλλικό σχολείο, με γλώσσα επικοινωνίας την Αγγλική. Σκοπός της έρευνας είναι η διερεύνηση συγκεκριμένων παιδαγωγικών παραμέτρων που επηρεάζουν την έκφραση ικανοποίησης από την πλευρά των μαθητών καθώς και το ενδιαφέρον τους για μάθηση. Τα αποτελέσματα της έρευνας δείχνουν ότι η ενσωμάτωση της εξ αποστάσεως συνεργασίας στην εκπαιδευτική διαδικασία αυξάνει το ενδιαφέρον και την ικανοποίηση των περισσοτέρων μαθητών, η οποία διαφοροποιείται κυρίως ανάλογα με το αίσθημα κοινωνικής παρουσίας, την ενεργή συμμετοχή τους, τον βαθμό ετοιμότητάς τους στη χρήση της γλώσσας επικοινωνίας, τα στοιχεία της προσωπικότητάς τους και τις ατομικές στρατηγικές μάθησης που εφαρμόζουν. Επιπλέον, η έρευνα αναδεικνύει το σημαντικό ρόλο του εκπαιδευτικού στο σχεδιασμό και την αποτελεσματική υλοποίηση της συνεργασίας, αλλά και τα πολλά προβλήματα που θα πρέπει να αντιμετωπίσει. Τα συμπεράσματα της έρευνας θα μπορούσαν να αξιοποιηθούν από τους φορείς της εκπαιδευτικής πολιτικής ανατροφοδοτικά, προκειμένου να εφαρμοσθεί με ολοκληρωμένο τρόπο το υφιστάμενο Διαθεματικό Ενιαίο Πλαίσιο Προγραμμάτων Σπουδών, αλλά και το Πρόγραμμα Σπουδών του Νέου Σχολείου.
Οι Διαδικτυακές Κοινότητες Μάθησης και Κατευθύνσεις για τη Βιωσιμότητά τους
Authors: Βουλγαρίδου Ιωάννα , Χατζηγιαννάκης Κυριαζής
Published: June 2016

H παρούσα μελέτη χρησιμοποεί τη μέθοδο της βιβλιογραφικής ανάλυσης και αναφέρεται αρχικά στην έννοια, τα γενικότερα και ειδικότερα χαρακτηριστικά των Διαδικτυακών (Εικονικών) Κοινοτήτων. Στη συνέχεια η μελέτη εστιάζει στις Διαδικτυακές Κοινότητες Μάθησης (Δ.Κ.Μ.) παρουσιάζοντας τον τρόπο δημιουργίας και ανάπτυξης των Διαδικτυακών Κοινοτήτων Μάθησης. Πιο συγκεκριμένα, ορίζονται τα οφέλη που απορρέουν από την εφαρμογή τους, οι παράμετροι που πρέπει να ληφθούν υπόψη κατά το σχεδιασμό, την οργάνωση και τη λειτουργία τους, ώστε να καθίστανται κατάλληλο μέσο επιμόρφωσης, επικοινωνίας και συνεργασίας μεταξύ των μελών μιας μαθησιακής κοινότητας. Επίσης, παρουσιάζεται ο τρόπος διαχείρισης των Δ.Κ.Μ., αναφέρονται οι ρόλοι των μελών των Κοινοτήτων καιδιασαφηνίζεται ο ρόλος του διαχειριστή. Δηλαδή, παρατίθενται μέθοδοι ορθής και αποτελεσματικής διαχείρισης μίας Δ.Κ.Μ., τα χαρακτηριστικά και οι αρμοδιότητες των μελών της Κοινότητας και αναλύονται οι οργανωτικές, κοινωνικές και διανοητικές ευθύνες του διαχειριστή. Τέλος, η μελέτη επικεντρώνεται σε παράγοντες για τη διατήρηση, τη βιωσιμότητα και τη συνεχόμενη επιτυχημένη λειτουργία των Δ.Κ.Μ.. Πιο αναλυτικά, θα παρουσιαστούν οι δείκτες μακροβιότητας των Κοινοτήτων και θα αναλυθούν παράγοντες διατήρησής τους, όπως το κατάλληλο λογισμικό και η τεχνολογική υποστήριξη. Ακόμη θα αναδειχθεί η σημασία της συχνής επικοινωνίας και της συμμετοχικότητας των μελών της Κοινότητας, η διατήρηση των κινήτρων των συμμετεχόντων, καθώς και η συχνή εναλλαγή των μελών της στο ρόλο του διαχειριστή με σκοπό την προώθηση της ενθάρρυνσης και της συνεργασίας των μελών.
Εξατομικευμένη μάθηση και συνεργασία στην Εκπαίδευση από Απόσταση: το προσαρμοστικό περιβάλλον μάθησης INSPIREus
Authors: Παπανικολάου Κυπαρισσία , Χήνου Διονυσία
Published: June 2016

Μία ιδιαίτερη κατηγορία ψηφιακών περιβαλλόντων που στοχεύει να προωθήσει την εφαρμογή ανοικτών μορφών η-μάθησης παρέχοντας παράλληλα εξατομικευμένη υποστήριξη/καθοδήγηση στους εκπαιδευόμενους σε ατομικό ή ομαδικό επίπεδο, είναι τα Προσαρμοστικά Περιβάλλοντα Μάθησης (ΠΠΜ) . Στο άρθρο αυτό παρουσιάζεται το Προσαρμοστικό Περιβάλλον Μάθησης ΙNSPIREus, που αποτελεί την νεότερη έκδοση του INSPIRE, το οποίο διαθέτει λειτουργικότητες που επιτρέπουν και υποστηρίζουν επικοινωνία και συνεργασία μεταξύ των εκπαιδευόμενων, καθώς και μια ευέλικτη διαδικασία συγγραφής που επιτρέπει στους χρήστες του συστήματος, εκπαιδευόμενους και εκπαιδευτές, να αναπτύξουν προσαρμοστικό εκπαιδευτικό υλικό. Ο σχεδιασμός του έχει στόχο να προωθήσει στους εκπαιδευόμενους την καλλιέργεια μεταγνωστικών δεξιοτήτων όπως ο αναστοχασμός και η αυτοπαρακολούθηση και παράλληλα να τους υποστηρίξει να λειτουργήσουν ως συγγραφείς ψηφιακού εκπαιδευτικού περιεχομένου προκειμένου να καλλιεργήσουν δεξιότητες σχεδιασμού ψηφιακού περιεχομένου, και να προβληματιστούν σχετικά με διαδικασίες μαθησιακού σχεδιασμού.
Ηλεκτρονικό Tandem: μία εναλλακτική μέθοδος εκμάθησης της ξένης γλώσσας
Authors: Παλαπανίδη Κυριακή
Published: June 2016

Στόχος της παρούσας εισήγησης είναι να παρουσιάσει μία εναλλακτική μέθοδο εκμάθησης των ξένων γλωσσών, το tandem. Αναφερόμαστε στο τί είναι το tandem, πώς λειτουργεί και με ποιούς τρόπους μπορεί να εφαρμοστεί. Στη συνέχεια, επικεντρώνουμε το ενδιαφέρον μας στο ηλεκτρονικό tandem και αναλύουμε κάποια ψηφιακά εργαλεία που χρησιμοποιούνται για την πραγματοποίηση της συγκεκριμένης διαδικασίας. Τα εργαλεία παρουσιάζονται κατηγοριοποιημένα ανάλογα με την μορφή επικοινωνίας που επιτυγχάνουν (σύγχρονη ή ασύγχρονη) και η παρουσίαση τους περιλαμβάνει πληροφορίες σχετικά με το τί ακριβώς είναι αυτά τα εργαλεία, πώς χρησιμοποιούνται και κατά πόσο είναι εύκολη η χρήση τους, με ποιόν τρόπο μπορούν να βοηθήσουν τους συμμετέχοντες στη διαδικασία tandem, αλλά και ποιά ζητήματα μπορούν να προκύψουν κατά τη χρήση τους. Συγκεκριμένα, αναφερόμαστε στο chat, στην τηλεδιάσκεψη και στους εικονικούς κόσμους, που θεωρούνται εργαλεία σύγχρονης επικοινωνίας. Επίσης, αναλύουμε το ηλεκτρονικό ταχυδρομείο και το ιστολόγιο, που είναι εργαλεία ασύγχρονης επικοινωνίας. Τέλος, αναφερόμαστε στη χρήση των μέσων κοινωνικής δικτύωσης για τη διεξαγωγή του tandem, που θεωρούνται εργαλεία που συνδυάζουν τη σύγχρονη με την ασύγχρονη επικοινωνία. Απώτερος σκοπός μας είναι να ενημερώσουμε τους διδάσκοντες και τους σπουδαστές των ξένων γλωσσών για τις δυνατότητες που τους προσφέρει το tandem και να δώσουμε ένα ερέθισμα στα εκπαιδευτικά ιδρύματα ώστε να ενσωματώσουν τη συγκεκριμένη μέθοδο στα εκπαιδευτικά τους προγράμματα.
Απόψεις φοιτητών και εκπαιδευτικών για την ηλεκτρονική μάθηση και τα Webinars
Authors: Τόκη Ευγενία , Σύψας Αθανάσιος , Παγγέ Αποστολία , Παγγέ Τζένη
Published: June 2016

Η ηλεκτρονική μάθηση (e-learning) χρησιμοποιείται ολοένα και περισσότερο στον τομέα της τριτοβάθμιας εκπαίδευσης. Η έρευνα αυτή έχει σκοπό να μελετήσει τις απόψεις των εν ενεργεία νηπιαγωγών και των φοιτητών ανώτατης εκπαίδευσης σε κλινικά επαγγέλματα, σχετικά με την ηλεκτρονική μάθηση και την παρακολούθηση συνεδρίων/σεμιναρίων από απόσταση μέσω του διαδικτύου (webinars). Σύμφωνα με τα αποτελέσματα της έρευνας και τις απόψεις των φοιτητών φαίνεται ότι η ηλεκτρονική μάθηση και τα webinars ως επιπρόσθετου διδακτικού εργαλείου είναι σημαντικές και μπορούν να αποτελέσουν ένα χρήσιμο εργαλείο στην εκπαίδευση. Οι φοιτητές δείχνουν να κατανοούν τις δυνατότητες της ηλεκτρονικής μάθησης και των webinars και τη συνεισφορά τους τόσο στην ολοκλήρωση των σπουδών τους αλλά και στην μελλοντική επαγγελματική τους εξέλιξη και τη δια βίου μάθηση.
Η μάθηση των σπουδαστριών του μεταπτυχιακού προγράμματος Σπουδές στην Εκπαίδευση στο ΕΑΠ.Παροχές που τις διευκολύνουν, δυσκολίες που διαχειρίζονται
Authors: Τσολάκου Ζωή
Published: June 2016

Η εργασία αυτή αναφέρεται σε μελέτη και έρευνα στην ιδιαιτερότητα της γυναικείας εκπαίδευσης στην ΑεξΑΕ, ως πραγματώνεται στο Ελληνικό Ανοικτό Πανεπιστήμιο (ΕΑΠ). Η ερευνήτρια μέσω συνεντεύξεων, στη βάση ποιοτικής προσέγγισης, απευθύνθηκε σε δείγμα δώδεκα σπουδαστριών του Μεταπτυχιακού Προγράμματος Σπουδών «Σπουδές στην Εκπαίδευση»του ΕΑΠ και των δώδεκα συντρόφων τους, προκειμένου καταγραφούν και αναλυθούν οι παροχές που διευκολύνουν τη μάθησή τους και οι δυσκολίες που καλούνται να διαχειριστούν. Στο πόνημα αυτό αναδεικνύονται η αποδοχή του ΕΑΠ στο γυναικείο πληθυσμό και η συμβολή του εκπαιδευτικού υλικού, των Ομαδικών Συμβουλευτικών Συναντήσεων (ΟΣΣ) και της επικοινωνίας σπουδαστριών και Καθηγητή Συμβούλου (ΚΣ) στη μαθησιακή διαδικασία. Οι σπουδάστριες αποδεχόμενες τους πολλαπλούς κοινωνικούς τους ρόλους και τις παγιωμένες υποχρεώσεις που προκύπτουν από αυτούς, καθημερινά διαχειρίζονται εμπόδια του οικογενειακού, εργασιακού και φιλικού περιβάλλοντος, χωρίς να παραβλέπονται και τα αντίστοιχα οργανωτικά του ΕΑΠ. Συναφώς, η συνειδητή επιλογή μάθησης, η αυτοπειθαρχία και η θετική στάση απέναντι στη συγκεκριμένη μορφή εκπαίδευσης και η αρωγή του οικογενειακού περιβάλλοντος προσδιορίζουν καθοριστικά την όλη προσπάθειά τους για μάθηση μέσα από την οποία επιζητούν νέους πνευματικούς ορίζοντες και προσωπική, επιστημονική και επαγγελματική ανέλιξη.
Διαδικτυακά Περιβάλλοντα για τους μαθητές της Ελληνόγλωσσης Εκπαίδευσης στη Διασπορά: Βασικές αρχές σχεδιασμού.
Authors: Αναστασιάδης Παναγιώτης , Σπαντιδάκης Ιωάννης
Published: June 2016

Στόχος του άρθρου αυτού είναι η παρουσίαση των βασικών αρχών με βάση τις οποίες σχεδιάστηκε το διαδικτυακό περιβάλλον μάθησης για τη διδασκαλία και μάθηση της ελληνικής ως δεύτερης και ξένης γλώσσας για τους μαθητές της Ελληνόγλωσσης Εκπαίδευσης στη Διασπορά. Το ενδιαφέρον εστιάζεται στον σχεδιασμό του περιβάλλοντος του μαθητή και του περιβάλλοντος του εκπαιδευτικού.
Διερεύνηση της μεταβολής της διαδραστικής απόστασης στο πλαίσιο ενός εξ αποστάσεως προγράμματος
Authors: Βασιλούδης Γεώργιος , Γκιόσος Ιωάννης , Κουτσούμπα Μαρία
Published: June 2016

Ένα από τα κύρια χαρακτηριστικά της εξ Αποστάσεως Εκπαίδευσης (εξΑΕ) είναι ότι ο διδασκόμενος διδάσκεται και μαθαίνει χωρίς τη φυσική παρουσία του διδάσκοντα σε αίθουσα διδασκαλίας, γεγονός που διαμορφώνει όχι μόνο φυσική απόσταση, αλλά και ψυχολογική. Η τελευταία, δηλαδή η ψυχολογική απόσταση μεταξύ του διδάσκοντα και του διδασκόμενου, ορίζεται ως διαδραστική απόσταση. Σκοπός της παρούσας έρευνας ήταν η διερεύνηση της μεταβολής της διαδραστικής απόστασης μεταξύ φοιτητών/-τριών και καθηγητή-συμβούλου στο πλαίσιο ενός εξ αποστάσεως προγράμματος. Στη βάση αυτή, πραγματοποιήθηκε εμπειρική έρευνα σε δείγμα 29 μεταπτυχιακών φοιτητών/-τριών του ΕΑΠ με τη χορήγηση κλίμακας διαδραστικής απόστασης σε δύο διαφορετικές χρονικές περιόδους του ίδιου ακαδημαϊκού έτουςπου αποτιμά τις διαστάσεις της συναντίληψης και της ενσυναίσθησης της διαδραστικής απόστασης. Για τη στατιστική ανάλυση των δεδομένων χρησιμοποιήθηκαν α) οι στατιστικοί δείκτες περιγραφικής στατιστικής, β) η στατιστική μέθοδος t-test για ανεξάρτητα δείγματα, γ) η στατιστική μέθοδος t-test για εξαρτημένα δείγματα και δ) η ανάλυση διακύμανσης μονής κατεύθυνσης (one-way Anova). Τα αποτελέσματα έδειξαν στατιστικώς σημαντικές διαφορές μεταξύ των δύο χρονικών περιόδων σε ότι αφορά τη διάσταση της συναντίληψης της διαδραστικής απόστασης, αλλά δεν έδειξαν διαφορές σε ότι αφορά της διάσταση της συναίσθησης. Τέλος, δεν εντοπίστηκαν στατιστικώς σημαντικές διαφορές στις δύο διαστάσεις ως προς το φύλο, την ηλικία και την εμπειρία των φοιτητών/-τριών.
School Lab: Κατανοώντας τις Προκλήσεις των Θετικών Επιστημών
Authors: Παπαδημητρίου Σοφία , Ανδρίτσου Αναστασία , Αναγνωστόπουλος Θοδωρής , Τσακαρέστου Μπέττυ , Χριστοδούλου Άννα
Published: June 2016

Tο School Lab είναι μια πρωτότυπη διαδικτυακή πλατφόρμα δημιουργίας και ανταλλαγής ιδεών στη διεύθυνση www.school-lab.org, με στόχο να βοηθήσει τους μαθητές να κατανοήσουν τις συναρπαστικές προκλήσεις των Θετικών Επιστημών και να αποκτήσουν αυτοπεποίθηση και δεξιότητες στην παρουσίαση των ιδεών τους. Στο πρόγραμμα School Lab, νέοι επιστήμονες–μέντορες υποστηρίζουν τις ομάδες των μαθητών να δημιουργήσουν το δικό τους βίντεο για να επικοινωνήσουν επιστημονικά θέματα της επιλογής τους. Οι αλληλεπιδράσεις μεταξύ των ομάδων και μεντόρων πραγματοποιείται στην πλατφόρμα School Lab ώστε αυτή αποτελεί έναν εναλλακτικό τόπο συνάντησης όπου οι μαθητές εξοικειώνονται με τις επιστημονικές ερευνητικές μεθόδους. Η εμπλοκή των μαθητών σε αυθεντικές δραστηριότητες που έχουν νόημα γι’ αυτούς, δίνοντάς τους τη δυνατότητα να δημιουργήσουν το δικό τους βίντεο, ευνοεί την ενεργό συμμετοχή τους και επομένως διευκολύνει τη σε βάθος κατανόηση και κατάκτηση της γνώσης.
Ο σχεδιασμός και η υλοποίηση ενός project με θέμα: «Kάστρα και Καστροπολιτείες στην Ελλάδα και αλλού»
Authors: Καραπαναγιώτου Μαγδαληνή , Μάμαλη Φυλακτή , Κοτσιδονιώτη Δέσποινα , Σουλτάνη Ευανθία , Σιάκας Σπύρος Θ.
Published: June 2016

Τη σχολική χρονιά 2012- 2013, στο 3ο Δημοτικό Σχολείο Αγίου Δημητρίου, στο πλαίσιο της Περιβαλλοντικής εκπαίδευσης, οι μαθητές των δύο τμημάτων, της Στ τάξης, υλοποίησαν ένα σχέδιο εργασίας στο οποίο διερεύνησαν την ύπαρξη και την ωφέλεια των κάστρων στην Ελλάδα και την Ευρώπη. Το πρόγραμμα κάλυψε χρονική διάρκεια 5 μηνών και δημιούργησε κλίμα προβληματισμού, αναζήτησης και ερευνητικής διεργασίας. Οι μαθητές εργάστηκαν σε ομάδες και με τη χρήση ενεργητικών εκπαιδευτικών τεχνικών, διερεύνησαν το θέμα που επέλεξαν, αντάλλαξαν απόψεις έκαναν ουσιαστικό διάλογο και με την καθοδήγηση, την υποστήριξη και εμψύχωση των δασκάλων τους ολοκλήρωσαν επιτυχώς την ερευνητική τους εργασία με θετικά αποτελέσματα. Η επιτυχής ολοκλήρωση του προγράμματος δημιούργησε ένα προβληματισμό για τη σημασία της υλοποίησης τέτοιων προγραμμάτων στο σχολείο, τον παιδαγωγικό τους ρόλο και τη σημασία τους στην σύγχρονη εκπαιδευτική πραγματικότητα.
Μια τάξη για όλους
Authors: Σούρτζη Μαριάννα , Ιωακειμίδου Βασιλική , Βλάχος Νίκος , Κουτσοσπύρου Χριστίνα , Χατζημιχαϊλίδης Βασίλης
Published: June 2016

Στο πλαίσιο ενός εκπαιδευτικού συστήματος που ενδιαφέρεται να λειτουργήσει προκειμένου με σεβασμό να καλύψει τις μαθησιακές ανάγκες κάθε εκπαιδευόμενου η συμπεριληπτική εκπαίδευση προτάσσοντας την διαφοροποιημένη διδασκαλία ως ανάγκη αλλά και δυναμικό εργαλείο διακηρύσσει πως κανείς σε μια τάξη δεν «περισσεύει». Το άρθρο διερευνά πώς μπορεί να διαμορφωθεί η διδασκαλία ενός γλωσσικού μαθήματος με στόχο την συμπερίληψη ατόμων με ιδιαιτερότητες και ειδικές εκπαιδευτικές ανάγκες με τη συνδιδασκαλία εκπαιδευτικών ειδικής και γενικής αγωγής.
A case study for teaching Geography at the Primary school using ICT
Authors: Μανώλη Βάια
Published: June 2016

Οι Τεχνολογίες της Πληροφορίας και Επικοινωνίας και ειδικότερα το εκπαιδευτικό λογισμικό μπορούν να παίξουν σημαντικό ρόλο στη μαθησιακή διαδικασία προκειμένου να βοηθήσουν τους μαθητές να ξεπεράσουν πρότερες ιδέες και αντιλήψεις και να οδηγηθούν στην εννοιολογική αλλαγή και την ανακάλυψη της  επιστημονικής  γνώσης. 

Το εκπαιδευτικό λογισμικό βοηθάει στη δημιουργία πλούσιου και ελκυστικού μαθησιακού περιβάλλοντος που ενεργοποιεί το μαθητή (Παπαδόπουλος, 2000). Η αξιολόγησή του, θεωρείται δύσκολη διαδικασία αλλά εξαιρετικά αναγκαία ιδιαίτερα σε σχέση με την αποτελεσματικότητά του στη μαθησιακή διαδικασία.

Στην παρούσα εργασία αναλύεται η οργάνωση δύο διδακτικών παρεμβάσεων με τη χρήση λογισμικών στη Γεωγραφία της Στ Δημοτικού στην ενότητα «Η γη ως ουράνιο σώμα», με στόχο την αποτίμηση της αποτελεσματικότητάς τους σε σχέση με  την αναδιοργάνωση των αρχικών αναπαραστάσεων των μαθητών και με το είδος του λογισμικού. Το θέμα επιλέχτηκε λόγω των δυσκολιών που αντιμετωπίζουν οι μαθητές του Δημοτικού Σχολείου να αντιληφθούν ζητήματα που αφορούν στη Γη ως ουράνιο σώμα όπως είναι καταγεγραμμένο και στη διεθνή βιβλιογραφία (Vosniadou & Brewer, 1992, 1994, Baxter 1989, κ.α.). Παρουσιάζονται τα στάδια της έρευνας, η επεξεργασία των αποτελεσμάτων και καταγράφονται τα συμπεράσματα.
Μετατοπίζοντας την εστίαση από το περιεχόμενο στην παιδαγωγική κατά το σχεδιασμό των ανοιχτών κοινοτήτων μάθησης
Authors: Panagiotidi Pagona
Published: June 2016

Είναι σαφές ότι τουλάχιστον μέχρι τώρα, η δια ζώσης επικοινωνία εξακολουθεί να διατηρεί τον κύριο ρόλο της δηλαδή να κρατά τους ανθρώπους κοντά. Από την άλλη πλευρά, η εκπαιδευτική τεχνολογία έχει επιδείξει την δυναμική της με το να συμπεριλαμβάνει ένα σημαντικό αριθμό διασκορπισμένων ατόμων και απομονωμένων ομάδων σε ένα νέο δυναμικό χώρο. Μπορεί επίσης να τους προσφέρει ισχυρά εργαλεία για να συνεργαστούν καθώς επίσης και την επιλογή του χρόνου και του χώρου για το σκοπό αυτό. Η εισαγωγή της ‘ανοιχτής’ αλληλεπίδρασης στο σχεδιασμό ενός εκπαιδευτικού περιβάλλοντος συνεπάγεται την αποδοχή μιας διαφορετικής παιδαγωγικής. Αυτό δεν σημαίνει βέβαια την απλή μεταφορά γνώσεων. Σημαίνει ενθάρρυνση στην ανταλλαγή ιδεών και μια σειρά χρήσιμων διασυνδέσεων ανάμεσα στο υλικό και τους συμμετέχοντες. Αυτές οι δυνατότητες από μόνες τους αποτελούν την απόδειξη για την ανάγκη μιας νέας μορφής παιδαγωγικής στις ανοιχτές εκπαιδευτικές κοινότητες. Στο ακόλουθο κείμενο γίνεται κάποια προσπάθεια σκιαγράφησης αυτής της νέας φιλοσοφίας, κάποιων σημείων για το σχεδιασμό καθώς και τα μαθησιακά αποτελέσματα που οι εκπαιδευτικοί μπορούν να αναμένουν.

 
E learning Physics: a didactic simulation about heat flow and temperature difference between the environment and a house
Authors: Μηλιάκος Ι. , Αρτέμη Σ. , Πολάτογλου Χ. M.
Published: June 2016

Η παρούσα εργασία αποτελεί την περιγραφή της δημιουργίας μιας εκπαιδευτικής ιστοσελίδας, που απευθύνεται σε χρήστες του διαδικτύου με ενδιαφέρον στην φυσική. Το θέμα που πραγματεύεται είναι η ροή θερμότητας από το εξωτερικό περιβάλλον προς έναν εσωτερικό χώρο, π.χ. ένα σπίτι, με χαρακτηριστικά που επιλέγει ο χρήστης. Το εκπαιδευτικό σενάριο της σελίδας αποσκοπεί στον δημιουργικό και γεμάτο φαντασία τρόπο απόδοσης της θεωρίας γύρω από το θέμα. Ο τρόπος παρουσίασης της αξιολόγησης ως μέσω ανατροφοδότησης του χρήστη και η ιδιαίτερα εύχρηστη και ευχάριστη παρουσίαση του εικονικού πειράματος είναι απαραίτητες σχεδιαστικές απαιτήσεις για τον σχεδιασμό αυτού του εκπαιδευτικού σεναρίου. Μέσα από την δομή της σελίδας (θεωρία - πείραμα/προσομοίωση - ασκήσεις) οδηγείται ο χρήστης σε μια ομαλή διαδικασία μάθησης από απόσταση με την δυνατότητα αυτό-αξιολόγησης, χωρίς την φυσική παρουσία εκπαιδευτικού. Η αλληλεπίδραση με τον εκπαιδευτικό μπορεί να γίνει μέσω ηλεκτρονικού ταχυδρομείου. 
Distance Learning of Graeco-Roman Theatre and the Exploitation and Development of the Platform ‘eClass’: A ‘Love-Hate’ Relation?
Authors: Ν. Παπαδοπούλου Ιωάννα
Published: June 2016

Σκοπός του κειμένου είναι να συνεισφέρει, με την παρουσίαση παραδειγμάτων, στον διάλογο για την αξιοποίηση της εξ αποστάσεως εκπαίδευσης και του eClass σε συνεργία με τη συμβατή διδασκαλία. Ειδικά το ελληνορρωμαϊκό θέατρο ως αντικείμενο διδασκαλίας «διπλής μορφής» (στο αμφιθέατρο και με μέσα τηλεκπαίδευσης) παρέχει, λόγω των ιδιαίτερων γνωρισμάτων του, πρόσφορες συνιστώσες για ένα τέτοιο εγχείρημα, αλλά, προς το παρόν, η εφαρμογή της πλατφόρμας eClass δεν επιτυγχάνεται απρόσκοπτα, ούτε αν χρησιμοποιηθεί ως επικουρική της συμβατικής διδασκαλίας ούτε αν λειτουργήσει εν είδει «μαθήματος μετά το μάθημα». Ζητήματα προς επίλυσιν είναι οι περιορισμοί που θέτει η πλατφόρμα στους χρήστες (διδάσκοντες και φοιτητές) και η έλλειψη κατάλληλου υλικού· το ερώτημα είναι κατά πόσο η χρήση των εργαλείων εξ αποστάσεως διδασκαλίας δύναται να καταστεί καθόλα λυσιτελής στη διδασκαλία του κλασικού θεάτρου.
Σχεδιασμός και ανάπτυξη καινοτόμου εξ αποστάσεως εκπαιδευτικού υλικού βασισμένο στο 4MAT Model της Mc Carthy και σύγκρισή του με εξ αποστάσεως εκπαιδευτικό υλικό στο Ε.Α.Π.. Μια εφαρμογή με θέμα τον εμβολιασμό των ποωδών λαχανικών
Authors: Ροπόκης Ανδρέας
Published: June 2016

Βασικό ζητούμενο της εκπαιδευτικής διαδικασίας τόσο στη συμβατική όσο και στην εξ αποστάσεως εκπαίδευση είναι η αποτελεσματικότητα της μάθησης. Στην εξ αποστάσεως εκπαίδευση το εκπαιδευτικό υλικό αποτελεί τον μοναδικό δάσκαλο από απόσταση. Βασιζόμενοι στο γεγονός ότι έχουν αναπτυχθεί πολλές θεωρίες και μοντέλα για τα μαθησιακά στυλ τα τελευταία χρόνια, αναζητήθηκε ένα μοντέλο μάθησης στο οποίο θα μπορούσε να στηριχθεί ο σχεδιασμός και η ανάπτυξη ενός καινοτόμου εκπαιδευτικού υλικού για εξ αποστάσεως εκπαίδευση. Για τον σχεδιασμό του καινοτόμου αυτού εκπαιδευτικού υλικού επιλέχτηκε στην παρούσα εργασία η χρησιμοποίηση του 4 ΜΑΤ μοντέλου μάθησης της McCarthy. Το μοντέλο αυτό βασίζεται στην θεωρία της Bernice McCarthy, η οποία αναφέρει ότι όλοι οι εκπαιδευόμενοι μπορούν να μάθουν αποτελεσματικά μέσα από έναν κύκλο μάθησης ο οποίος περιλαμβάνει οκτώ βήματα. Τα βήματα αυτά είναι προσαρμοσμένα σε όλα τα μαθησιακά στυλ των μαθητών. Ένα τέτοιο καινοτόμο εκπαιδευτικό υλικό θα μπορούσε να συγκριθεί όσον αφορά την αποτελεσματικότητας της μάθησης που προσφέρει στους εκπαιδευόμενους, με  ένα αντίστοιχο εκπαιδευτικό υλικό για εξ αποστάσεως εκπαίδευση όπως αυτό στο Ε.Α.Π. Αυτό αποτελεί και το αντικείμενο της έρευνας της παρούσας εργασίας. Το παράδειγμα της εφαρμογής βρίσκεται στο γνωστικό αντικείμενο της φυτικής παραγωγής, έχει τίτλο «Ο εμβολιασμός των ποωδών λαχανικών» και απευθύνεται σε γεωπόνους. 
Εξ αποστάσεως μεθοδολογία και χρήση Νέων Τεχνολογιών στην υποστήριξη των ατόμων με αυτισμό
Authors: Κόκκαλη Άννα
Published: June 2016

Στην παρούσα εργασία θα διερευνηθεί η συμβολή της εξ αποστάσεως μεθοδολογίας και των Νέων Τεχνολογιών στην υποστήριξη ατόμων με ειδικές ανάγκες και συγκεκριμένα ατόμων με αυτισμό. Καταγράφονται τα προβλήματα που παρουσιάζουν τα αυτιστικά άτομα και στη συνέχεια αναλύονται κάποιες περιπτώσεις χρήσης εξ αποστάσεως μεθόδων και λογισμικών για την εκπαίδευσή τους. Οι περιπτώσεις αυτές επικεντρώνονται στην υποστήριξη των παιδιών με αυτισμό και του οικογενειακού τους περιβάλλοντος, στην κατάρτιση των εκπαιδευτικών των αυτιστικών παιδιών, αλλά και στη στήριξη των ενηλίκων αυτιστικών ατόμων.
Το Ηλεκρονικό Περιβάλλον Μάθησης της Ιστορίας του Συνδυαστικού Δυναμικού Μοντέλου Γλωσσικής Μάθησης (ΣΔΜΓΜ) του ΕΔΙΑΜΜΕ
Authors: Χουρδάκης Αντώνιος , Σπαντιδάκης Ιωάννης , Πολύζου Αγγελική , Βασαρμίδου Δέσποινα , Καρβούνης Λάμπρος
Published: June 2016

Το άρθρο αυτό αναφέρεται στο περιβάλλον της Ιστορίας, ως τμήμα του Ηλεκτρονικού περιβάλλοντος Μάθησης που υλοποιήθηκε από το ΕΔΙΑΜΜΕ για τη διδασκαλία της ελληνικής ως ξένης ή δεύτερης. Το άρθρο αποτελείται από δύο μέρη, εκ των οποίων στο πρώτο παρουσιάζονται οι βασικές αρχές σχεδιασμού του περιβάλλοντος σύμφωνα με την πολυμεσική μάθηση και στο δεύτερο η δομή και οι δυνατότητες που δίνει στο μαθητή-χρήστη.
Διερεύνηση των αναγκών, απόψεων, προθέσεων του φοιτητικού πληθυσμού του ΕΑΠ για τη δημιουργία και λειτουργία Υπηρεσίας Ψυχολογικής Συμβουλευτικής του Ε.Α.Π.
Authors: Πετρογιάννης Κωνσταντίνος
Published: June 2016

Στην εργασία παρουσιάζονται τα πρώτα ευρήματα από μια μελέτη εκτίμηση αναγκών, αντιλήψεων και προθέσεων των φοιτητών/τριών του Ελληνικού Ανοικτού Πανεπιστημίου για αναζήτηση ψυχολογικής συμβουλευτικής σε περίπτωση που το ΕΑΠ προχωρούσε στην δημιουργία μιας τέτοιας υπηρεσίας. Στην έρευνα συμμετείχαν 765 προ- και μεταπτυχιακοί φοιτητές/τριες από τις τρεις μεγαλύτερες Σχολές του ΕΑΠ, οι οποίοι επιλέχθηκαν τυχαία μέσω στρωματοποιημένης δειγματοληψίας. Για τη συλλογή των δεδομένων χρησιμοποιήθηκε ερωτηματολόγιο το οποίο περιείχε 5 ενότητες ερωτήσεων και περιελάμβανε ορισμένες κλίμακες για την εκτίμηση των ψυχολογικών δομών στις οποίες εστιάστηκε η έρευνα όπως η εκτίμηση των ψυχοπιεστικών παραγόντων/καταστάσεων, η παρελθούσα εμπειρία από κάποια υπηρεσία/δομή ψυχικής υγείας, αντιλήψεις και προθέσεις για αναζήτηση βοήθειας και χρήση υπηρεσιών ψυχολογικής συμβουλευτικής. Τα αποτελέσματα έδειξαν ότι η συντριπτική πλειονότητα των φοιτητών/τριών θεωρούν χρήσιμη ή απαραίτητη την δημιουργία ενός Κέντρου Ψυχολογικής Συμβουλευτικής & Στήριξης Φοιτητών από το ΕΑΠ και οι συμμετέχοντες/ουσες διάκεινται θετικά στην πιθανή αναζήτηση ψυχολογικής βοήθειας/υποστήριξης από κάποιον ειδικό. Το εύρημα επιβεβαιώθηκε αλλεπάλληλα με διάφορες μετρήσεις αποτύπωσης αντιλήψεων και προθέσεων και η προτιμώμενη υπηρεσία φάνηκε να είναι με επιτόπιες επισκέψεις στα γραφεία αυτής της υπηρεσίας. Οι σημαντικότερες δυσκολίες φοίτησης αφορούσαν «το άγχος των εξετάσεων» και τις «δυσκολίες στη διαχείριση του χρόνου» ενώ σε προσωπικό-κοινωνικό επίπεδο οι «Οικονομικές δυσκολίες/θέματα (ανεργία, φτώχεια, μείωση εισοδήματος, επαγγελματική αβεβαιότητα κτλ.)», φάνηκε να αναδεικνύεται ως μείζονος σημασίας δυσκολία με ότι αυτό συνεπάγεται για την προσωπική τους ζωή και την φοίτησή τους. Ιδιαίτερα χαρακτηριστικό εύρημα είναι τα υψηλά επίπεδα ψυχολογικής καταπόνησης με τη μορφή του στρες, στοιχείο που τονίζει την ανάγκη δημιουργίας μιας τέτοιας υπηρεσίας/μονάδας από το ΕΑΠ.
Οι διαδικασίες εκπόνησης και επίβλεψης Διπλωματικών Εργασιών ως πρακτικές διαμεσολάβησης. Η περίπτωση του Προγράμματος Ειδίκευσης Καθηγητών Γαλλικής Γλώσσας του ΕΑΠ
Authors: Βήχου Μαρίνα , Τσιώλη Σοφία , Παπαϊωάννου Ηλίας-Βασίλειος
Published: June 2016

Στα πλαίσια του Προγράμματος Ειδίκευσης Καθηγητών Γαλλικής Γλώσσας του ΕΑΠ, έχει εκπονηθεί ένας μεγάλος αριθμός διπλωματικών εργασιών, για την επίβλεψη των οποίων κινητοποιήθηκε ένας αντίστοιχος αριθμός μελών ΣΕΠ. Η ετερογένεια των ποιοτικών χαρακτηριστικών των ΔΕ φαίνεται ότι συνδέεται τόσο με τις στρατηγικές εκπόνησης των φοιτητών όσο και με τις τακτικές καθοδήγησης των επιβλεπόντων. Στόχος της ανακοίνωσης είναι η διερεύνηση των πρακτικών επίβλεψης και εκπόνησης κατά τη διαδικασία συγγραφής μιας ΔΕ, μέσα από το πρίσμα της συνεργατικής επίβλεψης. Η έρευνα που πραγματοποιήθηκε με τη χρήση ερωτηματολογίων και ημιδομημένων συνεντεύξεων έχει ως σκοπό την καταγραφή της εμπειρίας των αποφοίτων, φοιτητών και επιβλεπόντων, εστιάζοντας στα σημεία εκείνα της επίβλεψης και της εκπόνησης που παρουσιάζουν τις εντονότερες αποκλίσεις από τη διαμεσολαβητική και εξελικτική καθοδήγηση (Feuerstein, Vygotsky, Bruner).
Μελέτη περίπτωσης διενέργειας συνεργατικών δραστηριοτήτων εξ αποστάσεως εκπαίδευσης σε συμβατικό εκπαιδευτικό ίδρυμα
Authors: Αντωνίου Κωνσταντίνος , Μπακρατσάς Μάριος , Τσιάτσος Θρασύβουλος
Published: June 2016

Πολλά Ανώτατα Εκπαιδευτικά Ιδρύματα, εξετάζουν ευέλικτα διδακτικά μοντέλα προκειμένου να βελτιώσουν την ποιότητα της εκπαίδευσης που προσφέρουν. Έτσι, έχουν στραφεί στην εφαρμογή μοντέλων μικτής μάθησης, τόσο ως προς τον τόπο διεξαγωγής (online και εκ του σύνεγγυς) όσο και ως προς τον συνδυασμό εκπαιδευτικών μοντέλων (διαλέξεις και συνεργατικές δραστηριότητες), τα οφέλη της οποίας αναφέρονται συχνά στη βιβλιογραφία.
Σε αυτή τη μελέτη περίπτωσης, παρουσιάζεται η δραστηριότητα υποστήριξης των φοιτητών, του Τμήματος Πληροφορικής του Αριστοτέλειου Πανεπιστήμιου Θεσσαλονίκης (ΑΠΘ), στην υλοποίηση της εργασίας τους στα πλαίσια ενός προπτυχιακού μαθήματος. Γίνεται εφαρμογή του μικτού μοντέλου διδασκαλίας, τόσο ως προς την ενσωμάτωση διδασκαλίας στην αίθουσα και παράλληλης εξ αποστάσεως υποστήριξης, όσο και με την χρήση ασύγχρονων και σύγχρονων τεχνολογιών εξ αποστάσεως εκπαίδευσης. Επιπλέον, στο μικτό μοντέλο διδασκαλίας εφαρμόζονται συνεργατικές δραστηριότητες τόσο μεταξύ των νέων φοιτητών που έχουν δηλώσει το μάθημα όσο και παλαιότερων φοιτητών που έχουν επιτύχει στο μάθημα κατά το παρελθόν, οι οποίοι έχουν αναλάβει την υποστήριξη των νέων φοιτητών στα πλαίσια της εργασίας τους.
Ηλεκτρονικά μαθήματα και ψηφιακό χάσμα στο πανεπιστήμιο
Authors: Τζαφέα Όλγα , Κύργιος Νικόλαος , Σιάνου-Κύργιου Ελένη
Published: June 2016

Πολυάριθμες έρευνες, κατά τις τελευταίες δεκαετίες, επικεντρώνονται στο ψηφιακό χάσμα, καθώς εφαρμόζονται πολιτικές για την ενσωμάτωση των ΤΠΕ και την προώθηση της ασύγχρονης τηλεκπαίδευσης στην ανώτατη εκπαίδευση. Η παρούσα εισήγηση βασίζεται στην επισκόπηση της διεθνούς βιβλιογραφίας και τα δεδομένα μιας ποσοτικής έρευνας που πραγματοποιήθηκε σε φοιτητές ανθρωπιστικών και κοινωνικών επιστημών, με σκοπό να διερευνηθεί η σχέση ανάμεσα στην κοινωνική τάξη και τις αντιλήψεις τους για τα ηλεκτρονικά μαθήματα του e-course. Τα δεδομένα της έρευνας παρέχουν ενδείξεις ότι η κοινωνική τάξη διαφοροποιεί τους λόγους χρήσης του διαδικτύου και τις αντιλήψεις των φοιτητών για τα ηλεκτρονικά μαθήματα. Όλοι σχεδόν οι φοιτητές κάνουν χρήση του διαδικτύου, κυρίως για τη συμμετοχή στα κοινωνικά δίκτυα και ψυχαγωγία και λιγότερο για εκπαιδευτικούς σκοπούς. Οι περισσότεροι φοιτητές έχουν θετικές αντιλήψεις για τα ηλεκτρονικά μαθήματα, αλλά αυτές διαφοροποιούνται ανάλογα με τη συχνότητα χρήσης του διαδικτύου και την κοινωνική τάξη. Συμπεραίνεται ότι υπάρχει ψηφιακό χάσμα, το οποίο οξύνεται, καθώς αναπτύσσεται η ασύγχρονη τηλεκπαίδευση και αυξάνεται ο αριθμός των ηλεκτρονικών μαθημάτων. Το ψηφιακό χάσμα αποτελεί σοβαρό πρόβλημα για το πανεπιστήμιο, γιατί αναπτύσσει νέες μορφές ανισοτήτων που πλήττουν, σε συνδυασμό με την οικονομική κρίση, τους φοιτητές από τις χαμηλότερες κοινωνικές κατηγορίες. Τα ιδρύματα της ανώτατης εκπαίδευσης χρειάζεται να εφαρμόσουν πολιτικές για την άμβλυνση του ψηφιακού χάσματος που έχει σοβαρές επιπτώσεις στις εμπειρίες των φοιτητών από τις σπουδές και στις μελλοντικές επαγγελματικές τους διαδρομές.
Ανίχνευση της τεχνοφοβίας και των επιδράσεών της στην περίπτωση των προπτυχιακών φοιτητών πολιτιστικών προγραμμάτων του ΕΑΠ
Authors: Παπαπαναγιώτου Γερ. , Παναγιωτακόπουλος Χρ. , Κουστουράκης Γερ
Published: June 2016

Η ραγδαία ανάπτυξη της τεχνολογίας στις μέρες μας έχει δημιουργήσει εφαρμογές που δίνουν λύσεις και διευκολύνουν την καθημερινή ζωή των ανθρώπων. Η εκπαίδευση είναι ένας χώρος όπου η τεχνολογία έχει δώσει πολλές λύσεις, και έχει χρησιμοποιηθεί με πολλούς τρόπους. Ένας τομέας της εκπαίδευσης όπου η τεχνολογία παίζει καθοριστικό ρόλο είναι η ανοικτή και εξ αποστάσεως εκπαίδευση. Όμως η τεχνολογία δεν είναι αποδεκτή από όλους τους ανθρώπους στον ίδιο βαθμό, αλλά ούτε και με τον ίδιο τρόπο. Στόχος αυτής της εργασίας είναι η διερεύνηση της στάσης των φοιτητών του Ελληνικού Ανοικτού Πανεπιστημίου (ΕΑΠ) απέναντι στην τεχνολογία. Δηλαδή η διερεύνηση της ύπαρξης ή όχι φοιτητών με συμπτώματα τεχνοφοβίας. Η παρούσα έρευνα εστίασε σε προπτυχιακούς φοιτητές του ΕΑΠ των τμημάτων Ευρωπαϊκού Πολιτισμού (ΕΠΟ), Ελληνικού Πολιτισμού (ΕΛΠ) και Ισπανικού Πολιτισμού (ΙΣΠ). Το δείγμα που εξετάστηκε ήταν 605 φοιτητές και τα αποτελέσματα συλλέχτηκαν τόσο μέσω ποσοτικής όσο και μέσω ποιοτικής έρευνας (κατάλληλα διαμορφωμένο ερωτηματολόγιο και συνεντεύξεις). Τα αποτελέσματα της έρευνας έδειξαν ότι αν και οι φοιτητές του δείγματος στην πλειοψηφία τους δεν χαρακτηρίζονται ως τεχνοφοβικοί, εντούτοις υπάρχει ανησυχία για την χρήση της τεχνολογίας στη μαθησιακή διαδικασία, καθώς και για τις όποιες ενδεχόμενες τεχνολογικές αλλαγές θα μπορούσαν να συμβούν στο ΕΑΠ, οι οποίες θα είχαν αντίκτυπο στον τρόπο διεξαγωγής των σπουδών. Διάφοροι παράγοντες επίσης, βρέθηκαν να επιδρούν στο άγχος ή τον φόβο για τους Η/Υ, όπως το φύλο, η εμπειρία στη χρήση Η/Υ, ο χρόνος εργασίας με τον Η/Υ ανά εβδομάδα, η κατοχή Η/Υ κ.λπ.
 